Rådets forordning (EF) nr. 1954/2003

af 4. november 2003

om forvaltning af fiskeriindsatsen for så vidt angår visse fiskerizoner og visse fiskeressourcer i EF, om ændring af forordning (EØF) nr. 2847/93 og om ophævelse af forordning (EF) nr. 685/95 og (EF) nr. 2027/95

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 37 og 299, stk. 2,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Ifølge artikel 4 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik(3) skal Rådet vedtage EF-bestemmelser om adgang til farvande og ressourcer og om bæredygtig udnyttelse af dem.

(2) Den ordning for adgang til visse farvande og ressourcer, der er fastlagt i artikel 156-166 og artikel 347-353 i akten vedrørende Spaniens og Portugals tiltrædelse, udløb den 31. december 2002. Følgelig bør visse bestemmelser i Rådets forordning (EF) nr. 685/95 af 27. marts 1995 om forvaltning af fiskeriindsatsen, for så vidt angår visse fiskerizoner og visse fiskeressourcer i Fællesskabet(4), og i Rådets forordning (EF) nr. 2027/95 af 15. juni 1995 om indførelse af en forvaltningsordning for fiskeriindsatsen for så vidt angår visse fiskerizoner og visse fiskeressourcer i Fællesskabet(5), ændres, så de svarer til den nye retstilstand.

(3) Andre bestemmelser i forordning (EF) nr. 685/95 og (EF) nr. 2027/95 tager sigte på at etablere en generel forvaltningsordning for fiskeriindsatsen for at forhindre en øget fiskeriindsats og har ingen forbindelse med akten vedrørende Spaniens og Portugals tiltrædelse. Disse bestemmelser er vigtige for fiskeriforvaltningen og bør videreføres.

(4) For at sikre, at den nuværende samlede fiskeriindsats ikke øges, må der etableres en ny forvaltningsordning for fiskeriindsatsen i ICES-område V, VI, VII, VIII, IX og X samt CECAF-afsnit 34.1.1, 34.1.2 og 34.2.0. Denne ordning vil begrænse fiskeriindsatsen på grundlag af fiskeriindsatsen inden for disse fiskerier i perioden 1998-2002.

(5) For at sikre overensstemmelse mellem de forskellige forvaltningsregler vedrørende fiskeriindsatsen bør den generelle begrænsning af fiskeriindsatsen, der er fastsat i denne forordning, tages op til revision, når Rådet vedtager forvaltningsregler vedrørende fiskeriindsatsen i samme område eller del heraf som led i en genopretningsplan. En revision af gennemførelsen af denne ordning senest i december 2006 vil også give Rådet mulighed for at vurdere situationen på ny.

(6) For at beskytte den følsomme biologiske situation i farvandene omkring Azorerne, Madeira og De Kanariske Øer og for at bevare disse øers lokaløkonomi er det, af hensyn til disse øers strukturelle, sociale og økonomiske situation, nødvendigt at begrænse bestemte fiskeriaktiviteter i disse farvande til skibe, som er registreret i disse øers havne. En fornyet gennemgang af disse foranstaltninger senest i december 2006 vil give Rådet mulighed for at vurdere situationen igen.

(7) Et område syd og vest for Irland er blevet udpeget som værende et område med stor forekomst af kulmuleungfisk. Der er fastsat særlige begrænsninger for anvendelsen af bundtrawl i dette område. Ligeledes af bevarelseshensyn bør der for dette område fastsættes særlige krav om begrænsning af indsatsen inden for den generelle ordning, der er beskrevet ovenfor. En fornyet gennemgang af disse krav senest i december 2008 vil give Rådet mulighed for at vurdere situationen igen.

(8) Det påhviler EF-flagstaterne at vedtage foranstaltninger til regulering af fiskeriindsatsen. Det er derfor nødvendigt at sikre, at forvaltningen og kontrollen foregår på en gennemsigtig og retfærdig måde.

(9) Under hensyntagen til de særlige bevaringskrav for arter med en geografisk fordeling, der strækker sig ind i farvande, som henhører under mere end en medlemsstats højhedsområde eller jurisdiktion, bør medlemsstaterne have tilladelse til at begrænse fiskeriaktiviteter, der udføres af fartøjer under deres flag, til bestemt udstyr, bestemte årstider og bestemte områder.

(10) Det bør være muligt for Kommissionen at tilpasse grænserne for den maksimale fiskeriindsats på grundlag af en begrundet anmodning fra en medlemsstat, for at denne kan udnytte sine fiskerimuligheder fuldt ud.

(11) Som følge af ændringerne i forvaltningsordningen for fiskeriindsatsen må der foretages tilsvarende ændringer i afsnit IIA og III i Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik(6).

(12) Af hensyn til retssikkerheden og for at undgå forstyrrelser af den nuværende ligevægt i de berørte fiskerizoner og fiskeressourcer samt garantere, at fiskeriindsatsen svarer til de disponible ressourcer, bør forordning (EF) nr. 685/95 og (EF) nr. 2027/95 ophæves.

(13) De foranstaltninger, der er nødvendige for gennemførelsen af denne forordning, bør vedtages i henhold til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7) -

UDSTEDT FØLGENDE FORORDNING:

KAPITEL I ANVENDELSESOMRÅDE OG DEFINITIONER

Artikel 1

Anvendelsesområde

I denne forordning fastsættes, hvilke betingelser og procedurer der skal gælde for en forvaltningsordning for fiskeriindsatsen i ICES-område V, VI, VII, VIII, IX og X samt CECAF-afsnit 34.1.1, 34.1.2 og 34.2.0.

Artikel 2

Definitioner

Følgende definitioner anvendes i denne forordning:

a) ICES- og CECAF-områderne defineres som anført i Rådets forordning (EØF) nr. 3880/91 af 17. december 1991 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav(8).

b) "Fiskeriindsats": produktet af et fiskerfartøjs kapacitet og dets aktivitet; for en gruppe fartøjer er fiskeriindsatsen summen af fiskeriindsatsen for alle fartøjerne i gruppen.

KAPITEL II SYSTEM TIL FORVALTNING AF FISKERIINDSATS

Afsnit I Bestemmelser vedrørende visse fiskerier

Artikel 3

Foranstaltninger vedrørende fangst af demersale arter og visse bløddyr og krebsdyr

1. Undtagen for det område, der er defineret i artikel 6, stk. 1, skal medlemsstaterne

a) vurdere fiskeriindsatsen for fartøjer med en længde overalt på 15 m eller mere som et årligt gennemsnit for perioden 1998-2002 i hvert af de ICES-områder og CECAF-afsnit, hvortil der er henvist i artikel 1 for demersale fiskerier, bortset fra demersale fiskerier, der er omfattet af Rådets forordning (EF) nr. 2347/2002 af 16. december 2002 om særlige adgangskrav og dertil knyttede betingelser for fiskeri efter dybhavsbestande(9), og fiskeri af kammusling, taskekrabbe og edderkopkrabbe, som fastlagt i bilaget til nærværende forordning. Til beregning af fiskeriindsatsen måles et fartøjs fiskerikapacitet ved effekten i kilowatt (kW)

b) tildele fiskeriindsatsen, vurderet efter litra a), i de enkelte ICES-områder eller CECAF-afsnit for hvert af de fiskeriaktiviteter, der er nævnt i litra a).

2. Ordningen for fiskeriindsatsen i stk. 1 foregriber ikke de ordninger, der er fastlagt i genopretningsplaner, som Rådet måtte vedtage.

3. Når Rådet vedtager en genopretningsplan, som indebærer forvaltning af fiskeriindsatsen i alle eller en del af de områder og afsnit, der er nævnt i artikel 1 foretages der samtidig i denne plan enhver nødvendig tilpasning af denne forordning.

4. Kommissionen forelægger senest den 31. december 2006 Europa-Parlamentet og Rådet en rapport med en vurdering af gennemførelsen af den i stk. 1 omhandlede ordning for fiskeriindsatsen. På grundlag af denne rapport træffer Rådet afgørelse om enhver nødvendig tilpasning, som skal foretages af denne ordning.

Artikel 4

Fiskerfartøjer med en længde på 15 m eller mindre

1. Fiskeriindsatsen for fiskerfartøjer med en længde overalt på 15 m eller mindre skal vurderes globalt for hvert enkelt fiskeri og for hvert område eller afsnit, som der er henvist til i artikel 3, stk. 1, i perioden 1998-2002.

2. Fiskeriindsatsen for fiskerfartøjer med en længde overalt på 10 m eller mindre skal vurderes globalt for hvert fiskeri og for hvert område eller afsnit, som der er henvist til i artikel 6, stk. 1, i perioden 1998-2002.

3. Medlemsstaterne sikrer, at disse fartøjers fiskeriindsats begrænses til den fiskeriindsats, som vurderes i henhold til stk. 1 og stk. 2.

Artikel 5

Betingelser for visse fiskeriaktiviteter

1. I farvandene op til 100 sømil fra basislinjerne for Azorerne, Madeira og De Kanariske Øer kan de berørte medlemsstater begrænse fiskeriet til fartøjer, der er registreret i disse øers havne, bortset fra EU-fartøjer, som traditionelt fisker i disse farvande, for så vidt de ikke overskrider den traditionelle fiskeriindsats.

Gennemførelsesbestemmelserne til dette stykke vedtages af Kommissionen efter proceduren i artikel 30, stk. 2, i forordning (EF) nr. 2371/2002.

2. Kommissionen forelægger senest den 31. december 2006 Europa-Parlamentet og Rådet en rapport om anvendelsen af bestemmelserne i stk. 1 og forelægger om nødvendigt Rådet forslag til ændring af disse bestemmelser.

Afsnit II

Artikel 6

Forholdene i det biologisk følsomme område

1. For det område, som afgrænses af Irlands kyst syd for 53° 30' N og vest for 07° 00' V og de lige linjer, der fremkommer ved at forlænge følgende geografiske koordinater, gælder der en særlig ordning for fiskeriindsatsen:

- et punkt på Irlands kyst på breddegraden 53° 30' N

- breddegraden 53° 30' N, længdegraden 12° 00' V

- breddegraden 53° 00' N, længdegraden 12° 00' V

- breddegraden 51° 00' N, længdegraden 11° 00' V

- breddegraden 49° 30' N, længdegraden 11° 00' V

- breddegraden 49° 30' N, længdegraden 07° 00' V

- et punkt på Irlands kyst på længdegraden 07° 00' V.

2. I det i stk. 1 definerede område vurderer medlemsstaterne fiskeriindsatsen for fartøjer med en længde overalt på 10 m eller mere som et årligt gennemsnit for perioden 1998-2002 af fiskeri efter demersale arter, bortset fra dem, der er omfattet af forordning (EF) nr. 2347/2002, og fiskeri efter kammusling, taskekrabbe og edderkopkrabbe og tildeler den således vurderede fiskeriindsats for hvert af disse fiskerier.

3. Senest den 31. december 2008 forelægger Kommissionen en rapport for Europa-Parlamentet og Rådet indeholdende en vurdering af fiskeriindsatsen, jf. stk. 1 og 2, sammenholdt med de øvrige forvaltningsforanstaltninger i det pågældende område. På grundlag af denne rapport træffer Rådet afgørelse om eventuelle tilpasninger af ordningen.

Afsnit III Generelle bestemmelser

Artikel 7

Liste over fartøjer

1. Medlemsstaterne udarbejder en liste over fiskerfartøjer under deres flag, der er registreret i Fællesskabet, og som har tilladelse til at udøve fiskeriaktiviteter inden for de fiskerier, der er defineret i artikel 3 og 6.

2. Medlemsstaterne kan senere udskifte et fartøj, der er opført på deres liste, forudsat at det ikke medfører en stigning i den samlede fiskeriindsats for fartøjerne i noget område eller noget fiskeri, som defineret i artikel 3 og 6.

Artikel 8

Regulering af fiskeriindsatsen

1. Når fiskeriindsatsen, svarende til fri adgang for fiskerfartøjer opført på den i artikel 7 nævnte liste, overskrider den tildelte indsats, træffer medlemsstaterne de nødvendige foranstaltninger til regulering af fiskeriindsatsen.

2. Medlemsstaterne regulerer fiskeriindsatsen ved at overvåge deres fiskerflådes aktivitet og træffe relevante foranstaltninger, hvis den fiskeriindsats, der er tilladt efter artikel 11, er lige ved at være nået, således at indsatsen ikke overstiger de fastsatte begrænsninger.

3. Hver enkelt medlemsstat udsteder særlige fiskeritilladelser til fartøjer under dens flag, der udøver fiskeriaktiviteter som omhandlet i artikel 3 og 6, i henhold til Rådets forordning (EF) nr. 1627/94 af 27. juni 1994 om generelle bestemmelser for de særlige fiskeritilladelser(10).

Artikel 9

Medlemsstaterne kan begrænse fiskeriaktiviteter, der udføres af fartøjer under deres flag, til bestemt udstyr, bestemte årstider eller bestemte dele af et ICES-område eller CECAF-afsnit.

Artikel 10

Notifikation

1. Medlemsstaterne fremsender inden den 30. november 2003 følgende oplysninger til Kommissionen:

a) den i artikel 7 nævnte liste over fartøjer

b) den i artikel 3 og 6 omhandlede vurdering af fiskeriindsatsen

c) de i artikel 8 omhandlede foranstaltninger til regulering af fiskeriindsatsen.

2. Medlemsstaterne giver regelmæssigt Kommissionen meddelelse om alle ændringer i de i stk. 1 omhandlede oplysninger.

3. Kommissionen videresender de i stk. 1 og 2 nævnte oplysninger til de øvrige medlemsstater.

4. Når medlemsstaterne sender den i artikel 7 nævnte liste over fartøjer, fremhæver de ændringerne i forhold til den liste, der senest er fremsendt i henhold til artikel 1 i Kommissionens forordning (EF) nr. 2092/98 af 30. september 1998 om anmeldelse af fiskeriindsatsen for så vidt angår visse fiskerizoner og visse fiskeressourcer i Fællesskabet(11).

Artikel 11

Beslutningstagning

1. På grundlag af oplysningerne i artikel 10 forelægger Kommissionen, efter nøje samråd med de berørte medlemsstater, senest den 29. februar 2004 Rådet et forslag til forordning om fastlæggelse af den maksimale årlige fiskeriindsats for hver medlemsstat og hvert område og hvert fiskeri som defineret i artikel 3 og artikel 6.

2. Senest den 31. maj 2004 træffer Rådet med kvalificeret flertal på forslag af Kommissionen afgørelse om den maksimale årlige fiskeriindsats, jf. stk. 1.

Det kan i den forordning, som Rådet skal vedtage, bestemmes, at der skal vedtages gennemførelsesbestemmelser efter proceduren i artikel 30, stk. 2, i forordning (EF) nr. 2371/2002.

3. Hvis Rådet ikke har truffet afgørelse senest den 31. maj 2004, vedtager Kommissionen senest den 31. juli 2004 en forordning efter proceduren i artikel 30, stk. 2, i forordning (EF) nr. 2371/2002 om fastsættelse af den maksimale årlige fiskeriindsats for hver medlemsstat og for hvert enkelt fiskeri som defineret i artikel 3 og 6 på grundlag af det i stk. 1 nævnte forslag.

Artikel 12

Tilpasninger

1. Efter anmodning fra en medlemsstat kan den maksimale årlige fiskeriindsats, der er fastsat i henhold til artikel 11, stk. 2 og 3, tilpasses af Kommissionen, enten ved at forhøje den maksimale fiskeriindsats i et bestemt område eller afsnit eller ved at udveksle fiskeriindsatsen mellem områder eller afsnit, hvorved medlemsstaten kan udnytte sine fiskerimuligheder fuldt ud for så vidt angår arter, der er underlagt TAC'er, eller fortsætte de fiskerier, som ikke er underlagt sådanne begrænsninger. Anmodningen fra en medlemsstat skal ledsages af oplysninger om den manglende fulde udnyttelse af kvoter og, for bestande, som ikke er underlagt TAC'er, videnskabelige oplysninger om situationen for disse bestande. Kommissionen træffer afgørelse senest en måned efter modtagelsen af anmodningen efter proceduren i artikel 30, stk. 2, i forordning (EF) nr. 2371/2002.

2. Den maksimale fiskeriindsats, jf. artikel 11, tilpasses af de berørte medlemsstater med henblik på udveksling af kvoter i overensstemmelse med artikel 20, stk. 5, i forordning (EF) nr. 2371/2002 eller nye tildelinger og/eller nedsættelser i medfør af artikel 23, stk. 4, i forordning (EF) nr. 2371/2002, og artikel 21, stk. 4, artikel 23, stk. 1, og artikel 32, stk. 2, i forordning (EØF) nr. 2847/93, jf. stk. 3 i denne artikel.

3. Hvis medlemsstaterne beslutter at udveksle de fiskerimuligheder, de har fået tildelt helt eller delvis, meddeler de Kommissionen ikke blot, hvilke fiskekvoter de har i sinde at udveksle, men også hvilken fiskeriindsats der svarer til den udveksling, de er blevet enige om.

I tilfælde af nye tildelinger og/eller nedsættelser af kvoter, giver medlemsstaterne Kommissionen meddelelse om, hvilken fiskeriindsats der svarer til disse nye tildelinger og/eller nedsættelser.

KAPITEL III KONTROLORDNING

Artikel 13

Særlige kontrolbestemmelser

Inden for rammerne af nærværende forordning finder afsnit IIa i forordning (EØF) nr. 2847/93 anvendelse:

a) i det område, der er defineret i artikel 6, stk. 1, i nærværende forordning

b) på alle områder undtagen det område, som er defineret i artikel 6, stk. 1, med undtagelse af artikel 19a, stk. 3, artikel 19b, artikel 19c, artikel 19d og artikel 19e, stk. 3, i forordning (EØF) nr. 2847/93.

Artikel 14

Ændringer

I forordning (EØF) nr. 2847/93 foretages følgende ændringer:

1) Artikel 19a ændres således:

a) Stk. 1 affattes således:

"1. I dette afsnit forstås ved 'de pågældende fiskeriområder' de ICES-områder eller CECAF-afsnit, som ordningerne for begrænsning af fiskeriindsatsen finder anvendelse på i medfør af EF-reglerne."

b) Stk. 2 affattes således:

"2. Det er forbudt EF-fiskerfartøjer at udøve fiskeri i de pågældende fiskeriområder, hvis flagmedlemsstaten ikke har givet fartøjet behørig tilladelse hertil."

2) Artikel 19g affattes således:

"Artikel 19g

Hver medlemsstat registrerer den fiskeriindsats, der udøves af de fartøjer, som fører dens flag, inden for hvert af de pågældende fiskeriområder på grundlag af de tilgængelige oplysninger i fartøjernes logbøger og de oplysninger, der er indsamlet i henhold til artikel 19e, stk. 4."

3) Artikel 19h affattes således:

"Artikel 19h

Hver medlemsstat foretager en samlet vurdering af den fiskeriindsats, der er udøvet af de fartøjer, der fører dens flag, og som har en længde overalt på mindre end 15 m, i hvert af de pågældende fiskeriområder, og af fartøjer, som har en længde overalt på mindre end 10 m, i det område, der er nævnt i artikel 6 i Rådets forordning (EF) nr. 1954/2003 af 4. november 2003 om forvaltning af fiskeriindsatsen for så vidt angår visse fiskerizoner og visse fiskeriressourcer i EF(12)."

4) I artikel 19i, erstattes første led med følgende:

"- der er udøvet i den foregående måned i hvert fiskeriområde, for demersale arter inden den 15. i hver måned."

5) Følgende artikel indsættes efter artikel 19i:

"Artikel 19j

Hver medlemsstat underretter straks de andre medlemsstater om oplysninger vedrørende identifikation af fartøjer, som fører dens flag, og for hvilke tilladelsen til at udøve fiskeri i et eller flere af de fiskerier, der er omhandlet i artikel 3 og 6 i forordning (EF) nr. 1954/2003, er suspenderet eller inddraget.."

6) Den gældende artikel 19j bliver til artikel 19k.

7) Artikel 20a, stk. 1 og 2, affattes således:

"1. Når fiskerfartøjer, som afsnit IIa finder anvendelse på, udøver fiskeriaktiviteter i de pågældende fiskeriområder, må de kun medføre og anvende det eller de tilsvarende fiskeredskaber.

2. Fiskerfartøjer, som under samme togt også fisker i andre fiskeriområder end de i stk. 1 nævnte, kan dog medføre redskaber, der er relevante i de pågældende områder, forudsat at de ombordværende redskaber, der ikke er godkendt til anvendelse i de i stk. 1 omhandlede fiskeriområder, skal være bortstuvet, så de ikke kan bruges uden videre, jf. artikel 20, stk. 1, andet afsnit."

8) Artikel 21a affattes således:

"Artikel 21a

Hver medlemsstat fastsætter den dato, hvor de fartøjer, der fører dens flag eller er registreret i Fællesskabet, antages at have nået den maksimale fiskeriindsats inden for et fiskeriområde, jf. den forordning, der er nævnt i artikel 11, stk. 2 eller 3, i forordning (EF) nr. 1954/2003. Den udsteder fra denne dato et foreløbigt forbud mod, at disse fartøjer udøver fiskeri i det pågældende fiskeriområde. Denne foranstaltning meddeles straks Kommissionen, som underretter de øvrige medlemsstater herom."

KAPITEL IV AFSLUTTENDE BESTEMMELSER

Artikel 15

Ophævelse

1. Forordningerne (EF) nr. 685/95 og (EF) nr. 2027/95 ophæves med virkning fra:

a) ikrafttrædelsesdatoen for den forordning, der er nævnt i artikel 11, stk. 2 og 3

eller

b) den 1. august 2004,

idet den tidligste dato lægges til grund.

2. Henvisninger til den ophævede forordning betragtes som henvisninger til nærværende forordning.

Artikel 16

Ikrafttræden

Denne forordning træder i kraft den syvende dag efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. november 2003.

På Rådets vegne

G. Tremonti

Formand

(1) Forslag af 17.12.2002 (endnu ikke offentliggjort i EUT).

(2) Udtalelse af 4.6.2002 (endnu ikke offentliggjort i EUT).

(3) EFT L 358 af 31.12.2002, s. 59.

(4) EFT L 71 af 31.3.1995, s. 5.

(5) EFT L 199 af 24.8.1995, s. 1. Ændret ved forordning (EF) nr. 149/1999 (EFT L 18 af 23.1.1999, s. 3).

(6) EFT L 261 af 20.10.1993, s. 1. Senest ændret ved forordning (EF) nr. 806/2003 (EUT L 122 af 16.5.2003, s. 1).

(7) EFT L 184 af 17.7.1999, s. 23.

(8) EFT L 365 af 31.12.1991 s. 1. Ændret ved Kommissionens forordning (EF) nr. 1637/2001 (EFT L 222 af 17.8.2001, s. 20).

(9) EFT L 351 af 28.12.2002, s. 6.

(10) EFT L 171 af 6.7.1994, s. 7.

(11) EFT L 226 af 1.10.1998, s. 47.

(12) EUT L 289 af 7.11.2003, s. 1.

BILAG

A

Fiskeri

>TABELPOSITION>

B

Fiskeri

>TABELPOSITION>

C

Fiskeri

>TABELPOSITION>